સવારે ઉઠતાં સલોનીને થોડું મોડું થયું. સમીર એને માટે બેડમાં કોફી અને બ્રેકફાસ્ટ લઈને આવ્યો. સલોનીને ખબર હતી એ જ્યારે લાગણીશીલ બની જતી કે ઉદાસ થઈ જતી સમીર એને સ્પેશ્યલ ફિલ કરાવાની એકપણ તક જતી કરતો નહીં, સલોનીને સમીરના વ્યકિતત્વનું આ પાસું પહેલેથી જ બહુ ગમતું. એણે સમીરને એના બ્રેકફાસ્ટ માટે પૂછ્યું. એ વહેલો ઊઠીને જોગિંગ માટે ગયો હતો પાછા આવતા રસ્તામાં નાયરઅંકલ મળી ગયા હતા અને આગ્રહ કરીને પોતાના ઘરે ગરમાગરમ ઈડલી ખાવા લઈ ગયા હતા, સલોની હજુ ઉંઘે છે એ જાણીને આંટી એના માટે નાસ્તો લઈ જવાનું સમીરને કહેતા હતાં. પણ સમીરે ના પાડી અને ઘરે આવીને પોતે સલોની માટે નાસ્તો બનાવ્યો હતો. અમેરિકામાં જ્યારે ભણતો હતો ત્યારથી એ ઘણી વાનગીઓ બનાવતા શીખી ગયો હતો. એના પપ્પા એ નાનો હતો ત્યારથી એને રવિવારે કિચનમાં લઈ જતા અને બાપ-દિકરા ભેગા થઈને બ્રન્ચ (લંચ અને બ્રેકફાસ્ટ) બનાવતા, મમ્મીને પૂરો આરામ આપવાનો શિરસ્તો હતો. આખું અઠવાડીયું કામ કરતી મમ્મી પર વીકએન્ડમાં કામનો બોજ ના આવી પડે એ માટે જો મમ્મી લોન્ડ્રી, વેક્યુમ વગેરેમાં વ્યસ્ત હોય તો બાપ-દિકરો થઈને ગ્રોસરી વગેરે ખરીદી લાવતા, અથવા જો મમ્મી શોપિંગ માટે ગઈ તો લોન્ડ્રી અને વેક્યુમ એ બન્નેની જવાબદારી રહેતી. અને આ બધું એટલું સહજ હતું કે એની કોઈ ખાસ ચર્ચા પણ થતી નહીં. એણે મમ્મી-પપ્પા સરખાં જ વ્યસ્ત અને પોતાના કામને સમર્પિત જોયા હતા એટલે ક્યારેય આ કામ તો મમ્મી જ કરે કે પપ્પાથી ના થાય એવા એના મનમાં ભેદ ઊભા થયા જ ન હતા.